A BIZOTTSÁG 1191/2007/EK RENDELETE
(2007. október 11.)
a piaci mechanizmusokra tekintettel a borpiac közös szervezéséről szóló 1493/1999/EK tanácsi rendelet végrehajtása részletes szabályainak megállapításáról szóló 1623/2000/EK rendelettől a 2006/2007-es borászati év tekintetében való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 33. cikkére,
mivel:
(1)
Az 1493/1999/EK rendelet 29. cikke lehetővé teszi a bor élelmezési célú alkohollá történő önkéntes lepárlásának támogatását. Az 1623/2000/EK bizottsági rendelet (2) előírja az e lepárlásra vonatkozó végrehajtási szabályokat és - 63a. cikkének (10) bekezdésében - különösen azt a határidőt, ameddig a lepárlóüzembe beszállított bor lepárlásának meg kell történnie.
(2)
Egyes tagállamokban a bortermelők által a 2006/2007-es borászati évben a szóban forgó lepárlásra vonatkozóan kötött szerződésekben szereplő mennyiségek jelentősen meghaladták a szokásos mennyiséget. Ez a lepárlóüzemek kapacitásának telítettségéhez vezetett, aminek következtében lehetetlen az előírt határidőre elvégezni a lepárlást. E helyzet orvoslása érdekében helyénvaló egy hónappal meghosszabbítani a lepárlásra engedélyezett időtartamot.
(3)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1623/2000/EK rendelet 63a. cikkének (10) bekezdésétől eltérve a 2006/2007-es borászati év esetében a lepárlóüzembe beszállított bormennyiséget legkésőbb a következő borászati év október 31-éig kell lepárolni.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 11-én.